Compania di Fosfaat Arubano

ç

**Compania di Fosfaat Arubano** (oficialmente **Aruba Phosphaat Maatschappij**) tabata un empresa na Aruba cu tabata explota y exporta fosfaat. El a ser funda na 1879 y a bandona su operacion na aña 1914.

## Historia
E descubrimiento di guano na 1871 na Klein Curaçao dor di e ingeniero minero Ingles, John Godden (1849-1938), tabata e chispa pa bai explora otro teritorionan di Colonia Corsou. Na 1874 J. H. Waters Gravenhorst ta descubri guano na Aruba. E no tabata esun prome; na 1859 e Mericano S.R. Kimball a mustra interes, pero e resultado exacto di su esfuerzonan no ta conoci. Finalmente e descubrimiento a conduci na lantamento di un sociedad anonimo dia 18 di december 1879 na Corsou: *Arubaanse Phosphaat Maatschappij*.

 

### Concesion
Na 1867, Francisco de Isola a wordo otorga e derecho exclusivo pa 25 aña pa mina terenonan na Aruba cu tabata contene "mineral", cual derecho el a transferi despues na Arubaanse Goud Maatschappij (AGM). AGM tabatin interes pa mina e despositonan di fosfaat na Sero Colorado, per a haya su mes den un disputa legal cu gobierno colonial. Durante e sesion di dia 1 di juni 1877 Corte Supremo na Den Haag ta dicta  cu e termino "mineral" tabata referi exclusivamente na metalnan y otro materialnan conteniendo metal, excluyendo calki di fosfaat. Consequentemente Arubaanse Goud Maatschappij no por a haya e concesion.

Despues cu gobierno a pone un destaho e concesion a keda otorga dia 7 di januari 1879 na e residente Britanico, Charles Brodie Sewell, kende sinembargo tabata actua den consulta cu Arubaanse Goud Maatschappij. Cu e concesion Sewell tabata autorisa pa explota y exporta fosfaat. E costo pa e concesion tabata fiha riba ocho florin pa meter cubico (ton) exporta, cu un exportacion minimo pa aña di 12.000 m³.

### Formacion di fosfaat y su proceso minero
Inicialmente, e depositonan di fosfaat aki a wordo descubri riba e sero di Sero Colorado, y tabatin un creencia inicial den presencia di un cantidad significante di e substancia. Sinembargo a resulta cu esaki no tabata e caso. E capa di guano no tabata mucho diki, y e substancia usabel lo a wordo agota lihe si no tabata pa e descubrimento di capanan bou di tera durante e excavacion di un pos.

E depositonan bou di tera aki tabata na un profundidad di aproximadamente 20 meter. E extraccion mas profundo, a presenta retonan mas grandi y a causa gastonan mas halto. E material di e minanan bou di tera aki mester a wordo plama den areanan habri pa seca door di solo y biento prome cu e tabata cla pa exportacion. Seca e material den forno a wordo considera pero esaki no tabata practico debi na e gastonan halto asocia, incluyendo consumo di carbon.[1]

Den e minanan di fosfaat di Sero Colorado y Sero Colebra, buraco bora na man, mas o menos 3 pia (0.91 m) hundo, a wordo uza pa bula e fosfaat cu dinamita. Segun cu e minanan tabata profundisa, e mineronan tabata coba bou di un dak di piedra, lagando pilarnan di fosfaat pa sosten. Unabes ku henter e capa di fosfaat a keda extrai, e pilarnan aki a wordo kita, y e daknan tabata inevitabelmente basha abou. Por a extrae for di e parti mas profundo door di establece un canal for di cua tunnelnan di grandura significantemente tabata sali.[16] E mina historico di Sero Colorado ta ainda accessibel cu trapi; despues di un bahada di 20 pia ta alcansa e cueba.

### Operacion
Na Aruba e depositonan di piedra di calki fosforisa di guano ta localisa exclusivamente entre e dos seronan den extremo sùitost di e isla: Sero Colorado y Sero Culebra. Riba dje, na inicio di 1909 a encontra fosfaat poco mas panort banda di e sero mas abou yama Bank Jerôme. E depositonan a bin di e presencia di colonianan grandi di parha di lama durante di e final di e epoca pleistocena (mas di 1.8 miyon ana pasa), cu tabata cria den e awanan abundante alrededor. E director y personal di e compania tabatin cas riba un tereno serca di Sero Culebra; aki a construi despues e Lago Hospital. Tur e luganan aki tabata acopla pa un liña di trein cu tabata yega te bahia di San Nicolas. 

Durante un periodo di 28 aña (1881 pa 1909), cifranan di exportacion ta suma un total di 742,561 ton di fosfaat exporta for di San Nicolas pa Fransia, Inglatera, Dinamarca, y Merca, unda el a sigui wordo procesa y uza como fertilisante.

Na 1900-1901, e ganashi di e compania tabata suma solamente 17.055 florin. Durante e periodo aki, e estado di e compania a wordo caracterisa como un reto, primordialmente pasobra e tarifanan di carga reduci pa fosfaat di Florida pa Europa a permiti e mineronan Mericano competi ferosmente cu Aruba. Ademas, esfuersonan pa aumenta preis a wordo stroba door di e crecemento continuo di exportacion di fosfaat for di Argelia y Tunesia.

Na comienso di siglo 20 a mira un bahada den e rentabilidad di fosfaat debi na factornan manera extraccion mas profundo, calidad inferior y competencia di otro fuentenan. Guera Mundial I a sigui tensa e industria, loke a conduci na e paro di operacion di APM dia 18 di augustus 1914. E compania a disolve dia 2 di juni 1915, cu trahadonan buscando trabou na paisnan bisiña.